**LAZDIJŲ RAJONO SAVIVALDYBĖS TARYBOS SPRENDIMO „DĖL PRITARIMO PROJEKTUI „GYVENAMŲJŲ BŪSTŲ PRIJUNGIMAS PRIE ESAMŲ CENTRALIZUOTŲ NUOTEKŲ SURINKIMO SISTEMŲ LAZDIJŲ AGLOMERACIJOJE“ IR JO DALINIO FINANSAVIMO“ PROJEKTO**

**AIŠKINAMASIS RAŠTAS**

2021 m. gruodžio 10 d.

Lazdijų rajono savivaldybės tarybos sprendimo „Dėl pritarimo projektui „Gyvenamųjų būstų prijungimas prie esamų centralizuotų nuotekų surinkimo sistemų Lazdijų aglomeracijoje“ ir jo dalinio finansavimo“ projektas parengtas vadovaujantis Lietuvos Respublikos vietos savivaldos įstatymo 6 straipsnio 30 punktu, 16 straipsnio 4 dalimi, 50 straipsnio 3 dalimi, Lazdijų rajono savivaldybės 2021–2027 metų strateginio plėtros plano, patvirtinto Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581 „Dėl Lazdijų rajono savivaldybės 2021–2027 metų strateginio plėtros plano patvirtinimo“, 1 prioriteto „Besimokanti, socialiai atsakinga ir pokyčius kurianti bendruomenė“ 1.4 tikslo „Plėtoti patrauklią viešąją infrastruktūrą ir gyvenamąją aplinką“ 1.4.2 uždavinio „Inžinerinės infrastruktūros modernizavimas ir plėtra“ 1.4.2.2 priemone „Vandentvarkos ir nuotekų tinklų plėtra“, atsižvelgiant į uždarosios akcinės bendrovės „Lazdijų vanduo“ 2021-12-09 raštą Nr. LV8-276 „Dėl savivaldybės įsipareigojimo prisidėti prie aglomeracijoje vykdomų projektų finansavimo“.

Šio sprendimo tikslas – pritarti uždarosios akcinės bendrovės „Lazdijų vanduo“ parengtam projektui „Gyvenamųjų būstų prijungimas prie esamų centralizuotų nuotekų surinkimo sistemų Lazdijų aglomeracijoje“, kurio bendra vertė apie 479 929,00 Eur be PVM ir numatyti iš Lazdijų rajono savivaldybės biudžeto lėšų projekto daliniam finansavimui iki 259 429,00 Eur visų tinkamų finansuoti išlaidų.

UAB „Lazdijų vanduo“, norėdama pasiekti ES numatytus reikalavimus aglomeracijose iki 2023 metų pabaigos prie centralizuotų nuotekų tinklų prijungti ne mažiau kaip 98% Lazdijų aglomeracijoje esančių būstų, yra paruošusi projektą „Gyvenamųjų būstų prijungimas prie esamų centralizuotų nuotekų surinkimo sistemų Lazdijų aglomeracijoje“, ir pateikusi paraišką daliniam projekto finansavimui gauti. Projekto tikslas – gyvenamųjų būstų prijungimas prie esamos centralizuotos nuotekų surinkimo sistemos Lazdijų aglomeracijoje. Projektu planuojama nutiesti apie 3,79 km nuotekų surinkimo tinklų (išvadų), iš kurių apie 2,22 km privačių būstų sklypų ribose ir apie 1,57 km iki sklypų ribų. Preliminariai numatyta įrengti 95 vnt. nuotekų šulinius / kėlyklas būstų sklypų ribose. Prie centralizuotos nuotekų surinkimo sistemos bus prijungti 105 gyvenamieji būstai / 168 gyventojai, kurie iki šiol naudojasi lauko tualetais, nuotekų surinkimo šuliniais, išgriebimo duobėmis bei nėra sudarę sutarčių su UAB „Lazdijų vanduo“ dėl nuotekų tvarkymo. Tikslus tinklų ilgis bei kiti techniniai parametrai bus nustatyti rengiant statinio projektą. Įgyvendinus projektą, iš 105 būstų į Lazdijų miesto nuotekų valyklą papildomai pateks apie 10,54 m³/dieną (3.846,68 m³/metus) nevalytų nuotekų, kurių užterštumas: BDS7 – 350 mg/l, bendras fosforas – 10 mg/l, bendras azotas – 50 mg/l. Po projekto įgyvendinimo išvalytų nuotekų tarša atitiks Lazdijų nuotekų valyklos TIPK reikalavimus: BDS7 – 29 mg/l, bendras fosforas – 2,7 mg/l ir bendras azotas – 15 mg/l. Šiuo projektu bus prisidedama prie 1991 m. gegužės 21 d. Tarybos direktyvos 91/271/EEB ,,Miesto nuotekų valymas“ reikalavimų įgyvendinimo.

Jei bus pritarta pateiktai paraiškai, bendrovė turės gauti 220 500,00 Eur lėšų projekto įgyvendinimui užtikrinti, kuriuos, pasibaigus projektui ir įvertinus panaudotų lėšų tinkamumą, per kelis metus agentūra grąžins bendrovei iš struktūrinių fondų. Prie šio projekto UAB „Lazdijų vanduo“ turi pateikti, kokias būdais finansuos (kas prisidės) likusias projekto įgyvendinimui reikalingas lėšas – 259 429,00 Eur (bendra planuojama projekto vertė 479 929 Eur).

Lėšos iš Lazdijų rajono savivaldybės biudžeto šio projekto įgyvendinimui būtų paskirstytos taip: 2022 metams – 96 862 Eur, 2023 metams – 162 567 Eur.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėjo pavaduotojas Vidmantas Pilvinis.

Strateginio planavimo ir investicinių

projektų valdymo skyriaus

vedėjo pavaduotojas Vidmantas Pilvinis